
Magyarország Kormánya a veszélyhelyzet kihirdetéséről szóló 40/2020. (III. 11.) Korm. rendelet 1. §-ában veszélyhelyzetet hirdetett ki az ország területére. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében veszélyhelyzetben a települési önkormányzat képviselő-testületének feladat-és hatáskörét a polgármester gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést érinti. 

A kijárási korlátozással kapcsolatos szabályokat tartalmazó kormányrendeletekre figyelemmel a vásárokról és piacokról szóló 25/2015. (VI. 12.) önkormányzati rendelet 2020. március 18. napjától módosult 2. §-a alapján a veszélyhelyzet időtartama alatt a használtcikk piac és az Iparcikk Piac működése szünetel. A védelmi intézkedésekről szóló 168/2020. (IV. 30) Korm. rendelet 2020. május 4. napjától hatályba lépő rendelkezései Budapest és Pest megye kivételével Magyarország területén a kijárási korlátozás szabályait enyhítette. Ennek figyelembe vételével a Városi Piac és az Iparcikk Piac tekintetében a szünetelés fenntartása helyett indokolt a rugalmasabb, korlátozásra, illetve szüneteltetésre a polgármestert felhatalmazó rendelkezés beiktatása. 


Részletes indokolás

Az 1. §-hoz

A veszélyhelyzet időtartama alatt felhatalmazza a polgármestert a Városi Piac és az Iparcikk Piac működésének korlátozására, felfüggesztésére. 

A 2. §-hoz

Hatályba léptető rendelkezést tartalmaz.


Előzetes hatásvizsgálat


I. Várható társadalmi hatások
A rendeletmódosításnak jelenleg közvetlen társadalmi hatása nem mutatható ki, az a felhatalmazás alapján meghozott polgármesteri döntésekben jelentkezik. 

II. Várható gazdasági, költségvetési hatások
A gazdasági, költségvetési hatások a rendeletmódosításból eredően közvetlenül nem jelentkeznek.

III. Várható környezeti és egészségi következmények
A szabályozásnak nem mutathatóak ki közvetlen környezeti hatásai. 

IV. Adminisztratív terheket befolyásoló hatások
Az adminisztratív terhekkel kapcsolatban jelentős hatás nem azonosítható. 

V. A rendelet megalkotásának szükségessége, a jogalkotás elmaradásának várható következménye
A rendelet megalkotása szükséges a korlátozások fokozatos megszüntetése, ezzel egyidejűleg a helyi gazdaság működésének folyamatos beindítása során a rugalmasabb, gyorsabb reagálóképesség biztosításához.

VI. A rendelet alkalmazásához szükséges személyi, szervezeti, tárgyi és pénzügyi feltételek
A szükséges szervezeti, személyi és tárgyi feltételek rendelkezésre állnak.  


